Oficialusis leidinys L 193 , 03/08/1996 p. 0001 - 0004



Komisijos reglamentas (EB) Nr. 1555/96 1996 m. liepos 30 d. dėl papildomų importo muitų taikymo vaisiams ir daržovėms taisyklių EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1972 m. gegužės 18 d. Tarybos reglamentą (EEB) Nr. 1035/72 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 1363/95 [2], ypač į jo 24 straipsnio 4 dalį, kadangi pagal Reglamentą (EEB) Nr. 1035/72 importo muitas, papildantis bendrajame muitų tarife numatytą importo muitą ("papildomas muitas"), gali būti pradėtas taikyti tam tikriems šiame reglamente nurodytiems produktams tuo atveju, jei laikomasi Susitarimo dėl žemės ūkio [3] 5 straipsnio reikalavimų, nesukeliamas Bendrijos rinkos trikdymo pavojus, o poveikis atitinka siekiamą tikslą; kadangi papildomas muitas gali būti taikomas tuo atveju, jei atitinkamų produktų importo apimtys, nustatytos pagal valstybių narių išduotas importo licencijas arba pagal tvarką, taikomą pagal preferencinį susitarimą, viršija intervencinį lygį, nustatytą konkrečiam produktui ir taikymo laikotarpį, nurodytą Susitarimo dėl žemės ūkio 5 straipsnio 4 dalyje; kadangi papildomas muitas gali būti taikomas tik tam importui, kurio tarifinėje klasifikacijoje, suderintoje su Komisijos reglamento (EB) Nr. 3223/94 [4] su paskutiniais pakeitimais, padarytais Reglamentu (EB) Nr. 2933/95 [5], 5 straipsniu, numatytas didžiausio specifinio muito taikymas, ir importui, viršijančiam tarifines kvotas, nustatytas Pasaulio prekybos organizacijos; kadangi papildomas muitas negali būti nustatomas produktams, kuriems taikoma lengvatinė įvežimo kaina, jei jų tarifinėje klasifikacijoje nenumatomas didžiausio specifinio muito taikymas; kadangi apskaičiuojant papildomą muitą, būtina atsižvelgti į importą, kuriam taikoma tarifų lengvata, susijusi su ad valorem muitu; kadangi į Bendriją vežamos prekės nėra apmokestinamos papildomu muitu; kadangi dėl to turėtų būti priimtos konkrečios nuostatos; kadangi importo licencijų sistemos įvedimas netrukdo pakeisti ją operatyvia kompiuterine importo registravimo tvarka, kai tik teisiškai ir praktiškai atsiras galimybė tai padaryti; kadangi ši galimybė bus įvertinta iki 1997 m. gruodžio 31 d.; kadangi Šviežių vaisių ir daržovių vadybos komitetas per pirmininko nustatytą laikotarpį nepateikė savo nuomonės, PRIĖMĖ ŠĮ REGLAMENTĄ: 1 straipsnis Reglamento (EEB) Nr. 1035/72 24 straipsnio 1 dalyje minimas papildomas importo muitas, toliau – "papildomas muitas", gali būti taikomas šio reglamento priede išvardytiems produktams toliau nurodytomis sąlygomis. 2 straipsnis Kiekvienam priede nurodytam produktui kasmet nustatomi intervenciniai lygiai ir taikymo laikotarpiai. 3 straipsnis 1. Jei, remiantis išduotomis importo licencijomis, sudarytomis pagal Reglamento (EEB) Nr. 1035/72 22 straipsnio 2 dalį arba preferenciniame susitarime numatytą tvarką nustatoma, kad importuoto produkto, kuriam taikoma speciali apsaugos sąlyga, kiekis nustatytą laikotarpį viršijo pagal 2 straipsnį nustatytą intervencinį lygį, Komisija taiko papildomą muitą. 2. Jis taikomas prekėms, kurioms importo licencijos buvo išduotos po to, kai buvo pradėtas taikyti muitas, ir importui, vykdomam po minėtos datos tuo atveju, kai taikoma tvarka, kaip apibrėžta 1 dalyje, numatyta preferenciniame susitarime, jei: - jų tarifinėje klasifikacijoje, suderintoje su Reglamento (EB) Nr. 3223/94 5 straipsniu, numatytas didžiausio specifinio muito taikymas šios kilmės importui, - importuojama papildomo muito taikymo laikotarpiu. 4 straipsnis 1. Papildomas muitas, taikomas pagal 3 straipsnį, sudaro trečdalį muito, taikomo bendrajame muitų tarife nurodytam produktui. 2. Tačiau importo, kuriam taikoma tarifų lengvata, susijusi su ad valorem muitu, papildomas muitas sudaro trečdalį specifinio to produkto muito, jei taikoma 3 straipsnio 2 dalis. 5 straipsnis 1. Papildomas muitas netaikomas prekėms: a) importuojamoms pagal tarifines kvotas, išvardytas kombinuotosios nomenklatūros 7 priede; b) vežamoms į Bendriją, kaip nurodyta 2 dalyje. 2. Laikoma, kad prekės yra vežamos į Bendriją, jei: - jos buvo išvežtos iš jų kilmės šalies prieš priimant sprendimą taikyti papildomą muitą ir - yra vežamos kartu su transportavimo dokumentu, galiojančiu nuo kilmės šalyje esančios pakrovimo vietos iki iškrovimo vietos Bendrijoje ir parengtu prieš pradedant taikyti papildomą muitą. 3. Suinteresuotos šalys pateikia muitinei įrodymus, kad laikomasi 2 dalies reikalavimų. Tačiau muitinė gali būti tos nuomonės, jog prekės buvo išvežtos iš jų kilmės šalies prieš pradedant taikyti papildomą muitą, jei pateikiamas vienas iš šių dokumentų: - jūrų transportui – konosamentas, kuriame nurodyta, kad prekės buvo pakrautos iki tos dienos, - geležinkelių transportui – transporto važtaraštis, kurį kilmės šalies geležinkelių institucijos priėmė iki tos dienos, - kelių transportui – vežimo keliais sutartis arba kitas tranzito dokumentas, išrašytas kilmės šalyje iki tos dienos, jei laikomasi sąlygų, nustatytų dvišaliuose arba daugiašaliuose susitarimuose dėl Bendrijos arba bendro tranzito, - oro transportui – oro transporto važtaraštis, kuriame nurodyta, kad oro linijos priėmė prekes iki tos dienos. 6 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1996 m. liepos 30 d. Komisijos vardu Franz Fischler Komisijos narys [1] OL L 118, 1972 5 20, p. 1. [2] OL L 132, 1995 6 16, p. 8. [3] OL L 336, 1994 12 23, p. 22. [4] OL L 337, 1994 12 24, p. 66. [5] OL L 307,1995 12 20, p. 21. -------------------------------------------------- PRIEDAS KN kodas | Prekės aprašymas | 070200 | Pomidorai | 07070010 | Agurkai | 07070015 | | 07070020 | | 07070025 | | 07070030 | | 07070035 | | 07070040 | | 07091040 | Artišokai | 07091010 | | 07091020 | | 07099071 | Cukinijos | 07099073 | | 07099075 | | 07099077 | | 07099079 | | 08051061 | Tikrieji apelsinai, švieži | 08051065 | | 08051069 | | 08051001 | | 08051005 | | 08051009 | | 08051011 | | 08051015 | | 08051019 | | 08051021 | | 08051025 | | 08051029 | | 08051031 | | 08051033 | | 08051035 | | 08052031 | Klementinos | 08052011 | | 08051033 | Mandarinai, įskaitant tanžerinus, satsumas, vilkingus ir panašius citrusų hibridus | 08052035 | | 08052037 | | 08052039 | | 08052013 | | 08052015 | | 08052017 | | 08052019 | | 08053030 | Citrinos | 08053040 | | 08053020 | | 08061040 | Valgomosios vynuogės | 08061050 | | 08081071 | Obuoliai | 08081073 | | 08081079 | | 08081092 | | 08081094 | | 08081098 | | 08081051 | | 08081053 | | 08081059 | | 08081061 | | 08081063 | | 08081069 | | 08082047 | Kriaušės | 08082051 | | 08082057 | | 08082067 | | 08082031 | | 08082037 | | 08091020 | Abrikosai | 08091030 | | 08091040 | | 08092031 | Vyšnios | 08092039 | | 08092041 | | 08092049 | | 08092051 | | 08092059 | | 08092061 | | 08092069 | | 08093021 | Persikai ir nektarinai | 08093029 | | 08093031 | | 08093039 | | 08093041 | | 08093049 | | 08094020 | Slyvos | 08094030 | | --------------------------------------------------